
Kisiskolások vadgazdálkodási szemléletének formálása debreceni általános iskolákban

Napjainkban a természetismeret, illetve környezetismeret tantárgyak csak 3. - 4.
osztálytól szerepelnek a gyermekek órarendjében. A Vuk és a Tüskevár részletes, a
gyermekek számára feldolgozható információkat tartalmaz az állatokról, növényekről és
a vadászatról. Sajnálatos módon hiába tartoznak ezek a művek a kötelező olvasmányok
körébe, az iskolában a kései bevezetése a természet- és környezet ismeret tantárgyaknak
sokszor a gyerekek hiányos tudását és negatív véleményét eredményezi. Az
alapfogalmak nem mélyülnek el, így a további ismeretszerzés nehézkes a tanulók
számára. A pedagógusok ezen okokból nehezen tudják teljesíteni az előre megírt
tantervet.
A média nagymértékben befolyásolja a szülők, ezzel együtt gyermekeik véleményét is.
A vadászat kapcsán megjelenő hibák, ugyan ritkán fordulnak elő, mégis nagy hangsúlyt
kapnak. Sok esetben a vadászról alkotott kép nem fedi a teljes valóságot. Az emberek
nagy része úgy gondolja, hogy egy vadász csak vadászik és semmi egyéb feladata nincs.
A tervszerű vadgazdálkodás nélkülözhetetlensége sajnálatos módon nemhogy
részletezve, de említve sincs a gyermekek életében.
Szakdolgozatomban arra keresem a választ, miként befolyásolja egy 45 perces előadás a
4. évfolyamos gyermekek véleményét, illetve tudását. A vadgazdálkodásban
megtalálható eszközök, tárgyak, trófeák felhasználásával, sokkal könnyebben lehet
felkelteni a gyermekek figyelmét és azt meg is tartani.
Kutatásomat a debreceni általános iskolákban végeztem. Minden 4. évfolyamos
osztálynak külön-külön tartottam egy szakmai előadást. Célom volt, a kisiskolások
szemlélet formálása, valamint ismereteik bővítése a környezetről, a természetről, illetve
a vadászatról, vadgazdálkodásról. Az óra előtt egy 8 kérdésből álló kérdőívet töltöttek
ki. A válaszok tükrözték addigi tudásukat és véleményüket is. Ugyanezt a kérdéssort az
óra végén ismét kitöltettem velük. Ekkor már kellő tudással felvértezve és jól megfontolt
véleménnyel kezdtek hozzá az újbóli kitöltéshez.
A dolgozatok kijavítása számomra hatalmas örömet okozott, hiszen az eredmények
óriási fejlődésről tettek tanúbizonyságot. A gyerekek nagy része hibátlanul válaszolt az
órán elhangzott információkat ellenőrző kérdésekre. A tanulók véleménye túlnyomó
részt megváltozott a vadászatról és vadgazdálkodásról.



